Transnet-werkers staak oor loondispuut(Foto: Transnet) Ten spyte van ŉ verbeterde loonaanbod, het sommige Transnet-werkers Donderdag steeds voortgegaan met ŉ staking wat volgens die staatsbeheerde maatskappy onwettig is. “Sedert die aanvanklike aanbod gemaak is, het Transnet beduidende pogings aangewend deur sy loonaanbod ŉ verdere vier keer te verbeter, ten spyte van die operasionele en finansiële uitdagings wat deur die maatskappy in die gesig gestaar word en met begrip van die uitwerking wat enige stakingsoptrede op werkers, die bedryf en die ekonomie sal hê,” sê Ayanda Shezi, woordvoerder van Transnet. Transnet hou vol enige staking wat tans plaasvind is onwettig, omdat een van die vakbonde, Untu, nie die wetlike voorskrifte gevolg het voor hulle daarmee begin het nie. “Transnet se grootste fokus is om ŉ massastaking te vermy, omdat dit ŉ noemenswaardige uitwerking op ekonomiese bedrywighede oor alle sektore sal hê,” sê Shezi. Die maatskappy het ŉ beroep op werkers gedoen om die langtermyngevolge van ŉ staking op nie net hulself en hul kollegas in gedagte te hou nie, maar ook op hul gesinne en die ganse Suid-Afrikaanse ekonomie. “Transnet glo sy hersiene aanbod is billik en regverdig en verdien ernstige oorweging, gegewe die maatskappy se huidige operasionele en finansiële prestasie.” Die aanbod wissel tussen 3% en 4%, afhangende van die vlak waarop werkers is en die maatskappy het ŉ ex gratia-betaling van R5 000 aan alle werkers aangebied. Transnet se aanbod is veel laer as die jaarlikse inflasie wat in Augustus op 7,6% gestaan het. Cobus van Vuuren, algemene sekretaris van Untu, sê Transnet se aanbod voldoen nie aan die mandaat wat die vakbond van sy lede gekry het nie en sal gevolglik nie formeel vir oorweging aan hulle voorgelê word nie. Untu sê twee kategorieë werkers word as noodsaaklik geklassifiseer en word dus verbied om te staak. Dit sluit in werkers by haweveiligheid, asook mariene dienste wat die veilige en gladde vloei van vaartuigverkeer moet hanteer. Shezi sê beraadslaging het egter nog nie tot ŉ ooreenkoms gelei nie. Transnet sê egter die stakingskennisgewing wat Maandag op hom beteken is, is gebrekkig en voldoen nie aan wetgewing nie. Die South African Transport and Allied Workers Union (Satawu) het intussen ook kennis gegee van sy voorneme om Maandag te begin staak. Volgens Shezi is Transnet nie tans in ŉ posisie om te voorspel wat die uitwerking van die staking op sy bedrywighede gaan hê nie, maar die maatskappy bly verbind tot samesprekings oor die aangepaste aanbod wat aan Untu en Satawu gemaak is. “In die geval van ŉ massastaking, sal gebeurlikheidsplanne in werking gestel word en die maatskappy sal alles in sy vermoë doen om die veiligheid van personeel en fasiliteite te verseker.” Werkers is ook gemaan dat die beginsel van geen werk-geen betaling sal geld.